P9_TA(2021)0472

Politika u liġi dwar il-migrazzjoni legali

Riżoluzzjoni tal-Parlament Ewropew tal-25 ta' Novembru 2021 li jinkludi rakkomandazzjonijiet lill-Kummissjoni dwar politika u liġi dwar il-migrazzjoni legali (2020/2255(INL))

(2022/C 224/06)

Il-Parlament Ewropew,

— wara li kkunsidra l-Artikolu 225 tat-Trattat dwar il-Funzjonament tal-Unjoni Ewropea,

— wara li kkunsidra l-Artikolu 3(2) tat-Trattat dwar l-Unjoni Ewropea,

— wara li kkunsidra l-Artikolu 79 tat-Trattat dwar il-Funzjonament tal-Unjoni Ewropea,

— wara li kkunsidra l-Karta tad-Drittijiet Fundamentali tal-Unjoni Ewropea, b'mod partikolari l-Artikolu 45 tagħha,

— wara li kkunsidra l-Pilastru Ewropew tad-Drittijiet Soċjali, b'mod partikolari l-Prinċipji 5, 10, 12 u 16 tiegħu,

— wara li kkunsidra l-Konvenzjoni Ewropea għall-Protezzjoni tad-Drittijiet tal-Bniedem u l-Libertajiet Fundamentali, b'mod partikolari l-Artikolu 2 tal-Protokoll 4,

— wara li kkunsidra l-acquis tal-Unjoni dwar il-migrazzjoni legali żviluppat bejn l-2003 u l-2021, li jirregola l-kundizzjonijiet għad-dħul u r-residenza u d-drittijiet taċ-ċittadini ta' pajjiżi terzi li jaħdmu fl-Unjoni u li jinkludi:

— id-Direttiva (UE) 2021/1883 tal-Parlament Ewropew u tal-Kunsill tal-20 ta' Ottubru 2021 dwar il-kondizzjonijiet tad-dħul u tar-residenza ta' ċittadini ta' pajjiżi terzi għall-fini ta' impjieg bi kwalifiki għoljin, u li tħassar id-Direttiva tal-Kunsill 2009/50/KE (1),

— id-Direttiva (UE) 2016/801 tal-Parlament Ewropew u tal-Kunsill tal-11 ta' Mejju 2016 dwar il-kundizzjonijiet ta' dħul u residenza ta' ċittadini ta' pajjiżi terzi għall-finijiet ta' riċerka, studji, taħriġ, servizz volontarju, skemi ta' skambju ta' skulari jew proġetti edukattivi u au pairing (2),

— id-Direttiva 2014/36/UE tal-Parlament Ewropew u tal-Kunsill tas-26 ta' Frar 2014 dwar il-kondizzjonijiet għad-dħul u s-soġġorn ta' ċittadini ta' pajjiżi terzi għall-fini ta' impjieg bħala ħaddiema staġonali (3),

— id-Direttiva 2014/66/UE tal-Parlament Ewropew u tal-Kunsill tal-15 ta' Mejju 2014 dwar il-kondizzjonijiet għad-dħul u r-residenza ta' ċittadini ta' pajjiż terz fil-qafas ta' trasferiment intra-azjendali (4),

— id-Direttiva 2011/98/UE tal-Parlament Ewropew u tal-Kunsill tat-13 ta' Diċembru 2011 dwar proċedura ta' applikazzjoni unika għal permess uniku għal ċittadini ta' pajjiżi terzi sabiex jirrisjedu u jaħdmu fit-territorju ta' Stat Membru u dwar ġabra komuni ta' drittijiet għal ħaddiema ta' pajjiżi terzi residenti legalment fi Stat Membru (5),

— id-Direttiva 2009/52/KE tal-Parlament Ewropew u tal-Kunsill tat-18 ta' Ġunju 2009 li tipprevedi standards minimi għal sanzjonijiet u miżuri kontra min iħaddem lil ċittadini minn pajjiżi terzi b'residenza illegali (6),

— id-Direttiva tal-Kunsill 2003/109/KE tal-25 ta' Novembru 2003 dwar l-istatus ta' ċittadini ta' pajjiżi terzi li jkunu residenti għat-tul (7),

— id-Direttiva tal-Kunsill Nru 2003/86/KE tat-22 ta' Settembru 2003 dwar id-dritt għal riunifikazzjoni tal-familja (8),

— wara li kkunsidra d-Direttiva 2011/95/UE tal-Parlament Ewropew u tal-Kunsill tat-13 ta' Diċembru 2011 dwar standards għall-kwalifika ta' ċittadini ta' pajjiżi terzi jew persuni mingħajr stat bħala benefiċjarji ta' protezzjoni internazzjonali, għal stat uniformi għar-refuġjati jew għal persuni eliġibbli għal protezzjoni sussidjarja, u għall-kontenut tal-protezzjoni mogħtija (9),

— wara li kkunsidra r-Regolament (UE) 2016/589 tal-Parlament Ewropew u tal-Kunsill tat-13 ta' April 2016 dwar network Ewropew ta' servizzi tal-impjiegi (EURES), aċċess tal-ħaddiema għas-servizzi ta' mobilità u integrazzjoni ulterjuri tas-swieq tax-xogħol, u li jemenda r-Regolamenti (UE) Nru 492/2011 u (UE) Nru 1296/2013 (10),

— wara li kkunsidra r-Regolament (UE) 2019/1149 tal-Parlament Ewropew u tal-Kunsill tal-20 ta' Ġunju 2019 li jistabbilixxi Awtorità Ewropea tax-Xogħol, li jemenda r-Regolamenti (KE) Nru 883/2004, (UE) Nru 492/2011, u (UE) 2016/589 u li jirrevoka d-Deċiżjoni (UE) 2016/344 (11),

— wara li kkunsidra l-konklużjonijiet tal-Kunsill Ewropew dwar il-COVID-19 u l-migrazzjoni tal-24 ta' Ġunju 2021, b'mod partikolari n-Nru 12,

— wara li kkunsidra l-Fond Fiduċjarju ta' Emerġenza għall-Afrika tal-UE,

— wara li kkunsidra d-dokument ta' ħidma tal-persunal tal-Kummissjoni tad-29 ta' Marzu 2019 bit-titolu “Fitness Check on EU Legislation on legal migration” (Kontroll tal-Idoneità dwar il-Leġiżlazzjoni tal-UE dwar il-migrazzjoni legali (il-“Kontroll tal-Idoneità”)),

— wara li kkunsidra l-komunikazzjoni tal-Kummissjoni tat-13 ta' Mejju 2015 bit-titolu “Aġenda Ewropea dwar il-Migrazzjoni”,

— wara li kkunsidra l-komunikazzjoni tal-Kummissjoni tal-24 ta' Novembru 2020 bit-titolu “Pjan ta' Azzjoni dwar l-Integrazzjoni u l-Inklużjoni 2021-2027”,

— wara li kkunsidra l-komunikazzjoni tal-Kummissjoni tas-6 ta' April 2016 bit-titolu “Għar-riforma tas-Sistema Ewropea Komuni tal-Ażil u għat-tisħiħ ta' perkorsi legali lejn l-Ewropa”,

— wara li kkunsidra l-komunikazzjoni tal-Kummissjoni tat-12 ta' Settembru 2018 bit-titolu “It-tisħiħ tal-perkorsi legali lejn l-Ewropa: parti indispensabbli minn politika dwar il-migrazzjoni bbilanċjata u komprensiva”,

— wara li kkunsidra l-komunikazzjoni tal-Kummissjoni tat-23 ta' Settembru 2020 bit-titolu “Patt Ġdid dwar il-Migrazzjoni u l-Ażil”,

— wara li kkunsidra l-pjan ta' azzjoni u d-dikjarazzjoni politika adottati mis-Summit bejn l-UE u l-Afrika dwar il-Migrazzjoni, li sar fil-Belt Valletta fil-11 u t-12 ta' Novembru 2015, b'mod partikolari l-partijiet rispettivi tagħhom dwar il-migrazzjoni legali u l-mobilità,

— wara li kkunsidra l-istqarrija għall-istampa tal-Kummissjoni tal-11 ta' Ġunju 2021 bit-titolu “Talent Partnerships: Commission launches new initiative to address EU skills shortages and improve migration cooperation with partner countries” (Sħubijiet ta' Talent: il-Kummissjoni tvara inizjattiva ġdida biex tindirizza n-nuqqas ta' ħiliet tal-UE u ttejjeb il-kooperazzjoni fil-migrazzjoni ma' pajjiżi sħab),

— wara li kkunsidra l-istudju taċ-Ċentru Konġunt tar-Riċerka tal-Kummissjoni tat-23 ta’ April 2020 bit-titolu “Immigrant Key Workers: Their contribution to Europe's COVID-19 response” (Il-Ħaddiema Ewlenin Immigranti: Il-kontribut tagħhom għar-rispons għall-COVID-19 fl-Ewropa) u r-rapport tekniku taċ-Ċentru Konġunt tar-Riċerka tal-Kummissjoni tad-19 ta' Mejju 2020 bit-titolu “A vulnerable workforce: Migrant workers in the COVID-19 pandemic” (Forza tax-xogħol vulnerabbli: Il-ħaddiema migranti fil-pandemija tal-COVID-19),

— wara li kkunsidra r-riżoluzzjoni tiegħu tat-12 ta' April 2016 dwar is-sitwazzjoni fil-Mediterran u l-ħtieġa ta' approċċ olistiku tal-UE għall-migrazzjoni (12),

— wara li kkunsidra r-riżoluzzjoni tiegħu tad-19 ta' Ġunju 2020 dwar il-protezzjoni Ewropea tal-ħaddiema transfruntiera u staġjonali fil-kuntest tal-kriżi tal-COVID-19 (13),

— wara li kkunsidra r-riżoluzzjoni tiegħu tal-20 ta' Mejju 2021 dwar rotot ġodda għall-migrazzjoni legali tal-ħaddiema, ibbażata fuq rapport ta' inizjattiva tal-Kumitat għal-Libertajiet Ċivili, il-Ġustizzja u l-Intern (14),

— wara li kkunsidra l-istudju mid-Dipartiment Tematiku għad-Drittijiet taċ-Ċittadini u l-Affarijiet Kostituzzjonali tad-Direttorat Ġenerali għall-Politiki Interni tiegħu ta' Settembru 2015 bit-titolu “Exploring new avenues for legislation for labour migration to the European Union” (L-esplorazzjoni ta' perkorsi ġodda għal-leġiżlazzjoni għall-migrazzjoni tal-ħaddiema lejn l-Unjoni Ewropea),

— wara li kkunsidra l-istudju mid-Dipartiment Tematiku għad-Drittijiet taċ-Ċittadini u l-Affarijiet Kostituzzjonali tad-Direttorat Ġenerali għall-Politiki Interni tiegħu ta' Ottubru 2015 bit-titolu “EU cooperation with third countries in the field of migration” (Il-kooperazzjoni tal-UE ma' pajjiżi terzi fil-qasam tal-migrazzjoni),

— wara li kkunsidra l-istudju tas-Servizz Ewropew għar-Riċerka Parlamentari ta' Marzu 2019 bit-titolu “The cost of non-Europe in the area of legal migration” (Il-kost tan-non-Ewropa fil-qasam tal-migrazzjoni legali),

— wara li kkunsidra l-istudju ta' Settembru 2021 mis-Servizz Ewropew għar-Riċerka Parlamentari, bit-titolu “Legal migration policy and law – European added value assessment” (Il-politika u l-liġi tal-migrazzjoni legali – valutazzjoni tal-valur miżjud Ewropew),

— wara li kkunsidra l-istudji min-Network Ewropew dwar il-Migrazzjoni,

— wara li kkunsidra d-Dikjarazzjoni Universali tad-Drittijiet tal-Bniedem, b'mod partikolari l-Artikolu 13 tagħha,

— wara li kkunsidra l-Patt Globali għal Migrazzjoni Sikura, Ordnata u Regolari tad-19 ta' Diċembru 2018,

— wara li kkunsidra l-istandards internazzjonali tax-xogħol dwar il-migrazzjoni tal-ħaddiema adottati mill-Konferenza Internazzjonali dwar ix-Xogħol tal-Organizzazzjoni Internazzjonali tax-Xogħol,

— wara li kkunsidra l-Konvenzjoni Internazzjonali dwar il-Protezzjoni tad-Drittijiet tal-Ħaddiema Migranti Kollha u tal-Membri tal-Familji Tagħhom, adottata mill-Assemblea Ġenerali tan-Nazzjonijiet Uniti fit-18 ta' Diċembru 1990,

— wara li kkunsidra l-istudji dwar il-migrazzjoni legali mill-Organizzazzjoni għall-Kooperazzjoni u l-Iżvilupp Ekonomiċi,

— wara li kkunsidra l-ħidma u r-rapporti tar-Rapporteur Speċjali tan-NU dwar id-drittijiet tal-bniedem tal-migranti,

— wara li kkunsidra l-istudju miċ-Ċentru għall-Iżvilupp Globali tal-15 ta' Lulju 2019, bit-titolu “Maximizing the Shared Benefits of Legal Migration Pathways: Lessons from Germany's Skills Partnerships” (Il-Massimizzazzjoni tal-Benefiċċji Kondiviżi tal-Perkorsi Legali ta' Migrazzjoni: Tagħlimiet mis-Sħubijiet tal-Ħiliet tal-Ġermanja),

— wara li kkunsidra l-“Africa Migration Report: Challenging the narrative” (ir-Rapport dwar il-Migrazzjoni fl-Afrika: Kritika tan-narrattiva) ta' Ottubru 2020 mill-Organizzazzjoni Internazzjonali għall-Migrazzjoni,

— wara li kkunsidra l-istudju tas-Servizz Ewropew għar-Riċerka Parlamentari ta' Awwissu 2021 bit-titolu “Il-Patt il-Ġdid tal-Kummissjoni Ewropea dwar il-Migrazzjoni u l-Ażil – Valutazzjoni tal-impatt orizzontali ta' sostituzzjoni”,

— wara li kkunsidra l-Artikoli 47 u 54 tar-Regoli ta' Proċedura tiegħu,

— wara li kkunsidra l-opinjoni tal-Kumitat għall-Iżvilupp,

— wara li kkunsidra r-rapport tal-Kumitat għal-Libertajiet Ċivili, il-Ġustizzja u l-Intern (A9-0314/2021),

A. billi implimentazzjoni adegwata tal-atti legali eżistenti dwar il-migrazzjoni tal-ħaddiema hija daqstant ieħor importanti biex jiġu proposti atti legali ġodda;

B. billi l-Artikolu 79(1) tat-Trattat dwar il-Funzjonament tal-Unjoni Ewropea jiddikjara li “L-Unjoni għandha tiżviluppa politika komuni ta' immigrazzjoni maħsuba sabiex tassigura, fl-istadji kollha, l-amministrazzjoni effikaċi tal-flussi tal-migrazzjoni, it-trattament ġust ta' ċittadini ta' pajjiżi terzi residenti legalment fl-Istati Membri, kif ukoll il-prevenzjoni u l-ġlieda b'saħħa kontra l-immigrazzjoni illegali u t-traffikar tal-bnedmin”;

C. billi l-Unjoni hija waħda mill-investituri ewlenin fl-iżvilupp tal-kapital uman fil-pajjiżi ġirien;

D. billi l-ħolqien ta' perkorsi legali addizzjonali fil-livell tal-Unjoni jista' jgħin biex jipprovdi lill-Istati Membri għodda biex jiffaċċjaw kif xieraq l-isfidi demografiċi li ġejjin, jilħqu d-domandi tas-swieq tax-xogħol li ma jistgħux jiġu ssodisfati bil-forza tax-xogħol domestika u jtejbu t-tqabbil tal-ħiliet fis-swieq tax-xogħol;

E. billi fl-2020 kien hemm 23 miljun ċittadin minn pajjiżi terzi legalment residenti fl-Istati Membri, madwar 5,1 % tal-popolazzjoni totali tal-Unjoni (15);

F. billi r-rata baxxa ta' ħruġ ta' permessi ta' residenza fit-tul tindika li jaf ikun hemm bżonn li tittejjeb l-attraenza tagħhom, ħaġa li tista' tinkiseb permezz ta' reviżjoni tad-Direttiva 2003/109/KE biex tiċċara l-vantaġġi li wieħed ikollu permess ta' residenza fit-tul tal-UE u tapprossima l-iskemi leġiżlattivi nazzjonali;

G. billi skont ir-rapport tal-Kummissjoni dwar l-Impatt tat-Tibdil Demografiku, adottat fis-17 ta' Ġunju 2020 (16), l-età medjana tal-popolazzjoni tal-Unjoni hija bħalissa ta' 44 sena, ilha tiżdied għal diversi snin u se tkompli tiżdied mill-inqas għaż-żewġ deċennji li ġejjin;

H. billi dan jimplika li matul id-deċennji li ġejjin l-Unjoni se tiffaċċja sehem dejjem akbar tal-popolazzjoni li jikkonsisti f'ċittadini li għandhom 65 sena u aktar, filwaqt li s-sehem tal-popolazzjoni li jkollha l-età tax-xogħol huwa mbassar li se jonqos matul l-istess perjodu ta' żmien;

I. billi l-Kontroll tal-Idoneità jiddikjara li r-regoli attwali tal-Unjoni dwar il-migrazzjoni legali kellhom impatt limitat fir-rigward tal-attrazzjoni tal-ħiliet u t-talenti meħtieġa għas-suq tax-xogħol u l-ekonomija tal-Unjoni u li l-qafas legali attwali huwa “frammentat u jippreżenta għadd ta' lakuni, kif ukoll problemi ta' implimentazzjoni”,

J. billi s-sejbiet ewlenin tal-Kontroll tal-Idoneità jenfasizzaw li politiki effettivi dwar il-migrazzjoni legali huma kruċjali fil-ġestjoni tal-flussi migratorji;

K. billi l-Kummissarju Ylva Johansson stqarret fl-okkażjoni tal-avveniment tal-varar tas-sħubijiet ta' talent fil-11 ta' Ġunju 2021 li l-objettiv strateġiku tal-Kummissjoni huwa li tissostitwixxi l-migrazzjoni irregolari b'perkorsi legali (17);

L. billi l-miżuri tal-viżi jistgħu jaġixxu bħala inċentiv pożittiv fl-involviment ma' pajjiżi terzi; billi l-implimentazzjoni sħiħa tal-Kodiċi dwar il-Viżi (18) reċentement rivedut u l-isforzi addizzjonali dwar il-faċilitazzjoni tal-viżi ma' pajjiżi terzi huma parti minn approċċ komprensiv għall-politika dwar il-migrazzjoni deskritt fil-Patt il-Ġdid dwar il-Migrazzjoni u l-Ażil; billi aktar kooperazzjoni u skambju ta' informazzjoni jgħinu biex jinqabdu l-każijiet ta' abbuż tal-viżi;

M. billi l-oqfsa ta' sħubija bejn l-Istati Membri u pajjiżi terzi jistgħu jservu ta' għodda kruċjali fl-aċċellerazzjoni tar-rikonoxximent reċiproku tal-ħiliet u l-kwalifiki tal-migranti legali tax-xogħol;

N. billi għadd ta' Stati Membri diġà daħlu fi sħubijiet ta' suċċess ma' pajjiżi terzi biex joħolqu perkors legali għall-migrazzjoni tal-ħaddiema kif ukoll biex iqabblu d-domandi tas-suq tax-xogħol fuq skala iżgħar permezz ta' proġetti pilota; billi s-sħubijiet ta' talent għandhom jibnu fuq it-tagħlimiet pożittivi meħuda minn dawn il-proġetti;

O. billi flimkien mas-sħab soċjali u ekonomiċi, is-Sħubija Ewropea għall-Integrazzjoni mġedda tesplora l-possibbiltà li l-kooperazzjoni futura titwessa' għall-qasam tal-migrazzjoni tal-ħaddiema;

P. billi n-nuqqas ta' tlaqqigħ tal-ħiliet fis-swieq tax-xogħol tal-Istati Membri wera li huwa għali ħafna għall-Unjoni, li wassal biex l-ekonomija tagħha titlef aktar minn 2 % tal-produttività fis-sena skont studju mill-Kumitat Ekonomiku u Soċjali Ewropew tal-2018 (19); billi dak l-istudju jiddikjara li n-nuqqas ta' tlaqqigħ tal-ħiliet iseħħ fil-livelli kollha ta' ħiliet li jvarjaw minn koki u sewwieqa tat-trakkijiet sa tobba u għalliema; billi dak l-istudju jafferma li l-iskemi leġiżlattivi attwali mhumiex biżżejjed biex jiżguraw li l-Unjoni tibqa' kompetittiva ekonomikament fuq perjodu ta' żmien qasir, medju u twil, u biex jissodisfaw id-domandi tas-swieq tax-xogħol tal-Istati Membri;

Q. billi fl-2017 kien hemm madwar 3,1 miljun ċittadin ta' pajjiżi terzi li kellhom permess ta' residenza fit-tul tal-UE meta mqabbel ma' madwar 7,1 miljun ċittadin ta' pajjiżi terzi li kellhom permess ta' residenza fit-tul nazzjonali (20);

R. billi ż-żewġ objettivi ewlenin tad-Direttiva 2011/98/UE huma l-faċilitazzjoni tal-proċeduri ta' applikazzjoni għal permess tax-xogħol u tar-residenza kkombinat u t-trattament ugwali; billi l-evalwazzjoni ta' dik id-Direttiva bħala parti mill-Kontroll tal-Idoneità u r-rapport ta' implimentazzjoni tagħha identifikaw għadd ta' nuqqasijiet fir-rigward tal-ilħuq ta' dawk l-objettivi; billi, biex jiġu indirizzati dawk in-nuqqasijiet, il-Kummissjoni ħabbret fil-Patt il-Ġdid dwar il-Migrazzjoni u l-Ażil għadd ta' inizjattivi ġodda, inkluża reviżjoni ta' dik id-Direttiva;

S. billi l-iżviluppi tekniċi ttrasformaw il-mod kif taħdem id-dinja u ħolqu sitwazzjoni li fiha ħafna ħaddiema tal-Unjoni u persuni li jaħdmu għal rashom jaħdmu b'mod remot; billi l-ħaddiema remoti bħalissa jinsabu mwaħħlin f'impass legali minħabba li ma jistgħux japplikaw għal permess tax-xogħol tradizzjonali fi Stat Membru (21);

T. billi għadd ta' Stati Membri varaw “viżi għan-nomadi diġitali”, li għandhom l-għan li jiffaċilitaw ir-residenza tal-ħaddiema remoti jew tal-persuni li jaħdmu għal rashom b'mod remot fi Stat Membru u li jippermettulhom jaħdmu (22);

U. billi l-Unjoni tinsab fil-proċess ta' rkupru ekonomiku ta' wara l-pandemija; billi l-iskemi leġiżlattivi mtejba dwar il-migrazzjoni legali tal-ħaddiema huma fattur deċiżiv għall-irkupru ekonomiku tal-Unjoni;

V. billi, skont l-istudju taċ-Ċentru Konġunt tar-Riċerka tal-Kummissjoni tat-23 ta’ April 2020 bit-titolu “Immigrant Key Workers: Their Contribution to Europe's COVID-19 Response” (Il-Ħaddiema Ewlenin Immigranti: Il-kontribut tagħhom għar-Rispons tal-Ewropa għall-COVID-19 ", medja ta' 13 % tal-ħaddiema ewlenin għas-soċjetajiet huma immigranti fl-Unjoni, li juri li kellhom rwol kruċjali fir-rigward tal-kapaċità tal-Unjoni biex tiġġieled il-pandemija tal-COVID-19;

W. billi r-rabta diretta bejn id-drittijiet ta' residenza ta' ċittadini ta' pajjiżi terzi residenti legalment u l-impjegatur tagħhom tesponihom għal sfruttament potenzjali tal-ħaddiema; billi saru appelli biex jitneħħew gradwalment dawk it-tipi ta' permessi u biex, minflok, iċ-ċittadini ta' pajjiżi terzi legalment residenti jitħallew ibiddlu l-impjegatur mingħajr ma jitilfu l-permess tax-xogħol tagħhom (23);

X. billi d-Direttiva 2009/52/KE tipprevedi sanzjonijiet u miżuri li jistgħu jintużaw kontra l-impjegaturi li jisfruttaw ċittadini minn pajjiżi terzi b'residenza illegali li jkunu qed jaħdmu; billi ċ-ċittadini ta' pajjiżi terzi li jkunu daħlu legalment fl-Unjoni jistgħu wkoll jiġu sfruttati u għandhom jibbenefikaw mill-istess livell ta' protezzjoni;

Y. billi l-Awtorità Ewropea tax-Xogħol saħħet il-kapaċità operattiva transfruntiera tagħha biex tappoġġja u ssaħħaħ l-ispettorati u l-awtoritajiet nazzjonali tax-xogħol, kif ukoll lis-sħab soċjali, sabiex tippromwovi mobilità ġusta tal-ħaddiema u tiġġieled il-frodi u l-abbuż transfruntier;

1. Iqis li, sabiex jiġu ffaċċjati l-isfidi demografiċi li ġejjin fl-Istati Membri b'data li turi li s-sehem ta' abitanti tal-età ta' 65 sena jew aktar huwa pproġettat li sal-2050 se jkun madwar terz tal-popolazzjoni tal-Unjoni ( 24 ) , sitwazzjoni li se tipproduċi skarsezzi sinifikanti ta' ħaddiema fil-livelli kollha ta' ħiliet ( 25 ) , l-Unjoni teħtieġ li tippreżenta perkorsi ġodda għall-migrazzjoni legali tal-ħaddiema lejn l-Unjoni, filwaqt li tqis ukoll il-fatt li s-swieq tax-xogħol tal-Istati Membri huma differenti u jiffaċċjaw tipi differenti ta' nuqqasijiet u sfidi tax-xogħol; huwa tal-fehma li tali perkorsi ġodda se joħroġ li jkunu imperattivi biex tiżdied il-kompetittività ekonomika tal-Unjoni u l-influwenza globali tagħha bħala l-promotur tad-demokrazija, l-istat tad-dritt, id-drittijiet tal-bniedem u l-kummerċ ħieles tal-prodotti u s-servizzi, u bħala l-mexxejja fil-ġlieda kontra t-tibdil fil-klima; jinnota li tali perkorsi ġodda għandhom jiżguraw kundizzjonijiet tax-xogħol deċenti u jnaqqsu l-isfruttament tal-ħaddiema minn pajjiżi terzi; jinnota, barra minn hekk, li f'xenarju fejn jitnaqqsu l-ostakli għall-migrazzjoni legali tal-ħaddiema u titnaqqas id-diskriminazzjoni fis-suq tax-xogħol kontra ħaddiema minn pajjiżi terzi, huwa stmat li fl-Unjoni jistgħu jsiru żidiet fit-tul fil-PDG ta' EUR 74 biljun fis-sena ( 26 ) ; jinsab imħasseb li l-ostakli kbar għall-migrazzjoni legali tal-ħaddiema jinvolvu inqas attraenza tal-Unjoni fil-kompetizzjoni globali tal-ħaddiema fil-livelli kollha tal-ħiliet; jenfasizza li l-introduzzjoni ta' mezzi legali ġodda biex il-migranti jidħlu jaħdmu fl-Unjoni tista' tiġġenera żidiet fil-PDG li jitilgħu sa EUR 37,6 biljun fis-sena ( 27 )

2. Jitlob li l-Kummissjoni tressaq, sal-31 ta' Jannar 2022 abbażi tal-Artikolu 79(2) tat-TFUE, b'mod partikolari l-punti (a) u (b) tiegħu, proposta għal att li jkun iservi bħala pakkett ta' proposti biex jiffaċilita u jippromwovi d-dħul u l-mobilità fl-Unjoni għaċ-ċittadini ta' pajjiżi terzi li jemigraw legalment u li japplikaw għax-xogħol jew li diġà jkollhom permess tax-xogħol u li, billi tallinja d-dispożizzjonijiet tul id-direttivi eżistenti dwar il-migrazzjoni legali, isservi biex tnaqqas il-burokrazija, issaħħaħ l-armonizzazzjoni, tippromwovi d-drittijiet fundamentali, bħat-trattament ugwali, u tipprevjeni l-isfruttament tal-ħaddiema, skont ir-rakkomandazzjonijiet stabbiliti fl-Anness ta' dan ir-Rapport; jinnota li att ġdid bħal dan li jappoġġja l-migrazzjoni legali tal-ħaddiema minn pajjiżi terzi u livell ogħla ta' mobilità jibqa' wieħed mir-risposti ewlenin għan-nuqqas ta' tlaqqigħ attwali bejn il-provvista u d-domanda tax-xogħol;

3. Jikkunsidra li l-ħolqien ta' riżerva ta' talent fl-Unjoni għaċ-ċittadini ta' pajjiżi terzi li jixtiequ japplikaw għax-xogħol bil-għan li jemigraw legalment lejn Stat Membru, kif ukoll għall-impjegaturi bbażati fl-Unjoni biex ifittxu impjegati potenzjali f'pajjiżi terzi, isarraf f'għodda essenzjali biex jintlaħaq l-għan tal-att propost u jistieden lill-Kummissjoni tinkludi l-ħolqien ta' tali riżerva ta' talent fil-proposta tagħha; jipproponi li l-Kummissjoni tinkludi, fir-riżerva ta' talent, network remot ta' talent tal-Unjoni li jkun jippermetti liċ-ċittadini ta' pajjiżi terzi jaħdmu b'mod remot fi Stat Membru differenti minn dak li fih ikunu residenti u li l-Kummissjoni u l-Istati Membri jaħdmu flimkien biex jifhmu aħjar il-benefiċċji u l-isfidi tar-reklutaġġ b'mod remot ta' talent ta' ċittadini ta' pajjiżi terzi, u jippromwovu r-reklutaġġ b'mod remot ġust ta' talent internazzjonali; jirrimarka li network bħal dan ikun fakultattiv għall-użu tal-Istati Membri;

4. Jappoġġja d-dikjarazzjoni tal-Kummissjoni fil-komunikazzjoni tagħha tat-23 ta' Settembru 2020 dwar Patt Ġdid dwar il-Migrazzjoni u l-Ażil fir-rigward tat-titjib tal-mobilità bona fide għal żmien qasir bħala komplementari għall-perkorsi legali, speċjalment għall-finijiet ta' riċerka jew studju, sabiex tittejjeb il-kooperazzjoni upstream ma' pajjiżi terzi u jitlob lill-Kummissjoni tesplora aktar din id-direzzjoni;

5. Jitlob lill-Kummissjoni tqis l-Artikolu 15(1) tal-ftehim proviżorju parzjali tal-Parlament u tal-Kunsill dwar id-Direttiva riformulata dwar il-Kondizzjonijiet ta' Akkoljenza, biex b'hekk jitnaqqas l-impatt negattiv tal-inattività sfurzata sal-finalizzazzjoni tal-proċedura tal-ażil;

6. Jilqa' d-Direttiva (UE) 2021/1883 (id-Direttiva dwar il-Karta Blu riveduta) iżda jikkunsidraha bħala insuffiċjenti minħabba l-fatt li s-swieq tax-xogħol tal-Unjoni jeħtieġu wkoll ħaddiema b'livell baxx u medju ta' ħiliet, anki jekk dawk il-ħtiġijiet ivarjaw; jinnota li l-Unjoni diġà tiddependi ħafna fuqhom f'setturi essenzjali bħall-agrikoltura u l-kura tas-saħħa ( 28 ) ; għalhekk, jistieden lill-Kummissjoni tagħmilha prijorità li fil-proposta tagħha tinkludi skema ta' ammissjoni ambizzjuża għall-ħaddiema minn pajjiżi terzi b'ħiliet baxxi u medji f'konsultazzjoni mas-sħab soċjali u s-soċjetà ċivili, filwaqt li tirrifletti l-bżonnijiet tal-Istati Membri; jistieden lill-Kummissjoni tinkludi l-ħolqien ta' qafas għall-validazzjoni u r-rikonoxximent tal-ħiliet u l-kwalifiki taċ-ċittadini ta' pajjiżi terzi, inkluż it-taħriġ vokazzjonali, ibbażat fuq kriterji oġġettivi u uniformi, biex tiġi ffaċilitata l-integrazzjoni bikrija tagħhom fis-suq tax-xogħol; jitlob li l-qafas għall-validazzjoni u r-rikonoxximent tal-ħiliet u l-kwalifiki jiżgura li ċ-ċittadini ta' pajjiżi terzi jiġu konsistentement ittrattati b'mod ġust matul il-proċess ta' validazzjoni u rikonoxximent, jippermetti skemi u proċeduri effiċjenti, u jiffaċilita l-kisba ta' informazzjoni b'mod effiċjenti u faċli; iħeġġeġ lill-Kummissjoni tinsisti li l-awtoritajiet nazzjonali jkomplu jikkondividu bejniethom l-informazzjoni u l-aħjar prattiki; jistieden lill-Kummissjoni, barra minn hekk, tippromwovi bil-mezzi kollha possibbli, inkluż permezz ta' kampanji mmirati, id-Direttiva dwar il-Karta Blu riveduta, inkluż fin-negozji ġodda u fis-settur tal-IT, fejn il-ħiliet huma rikonoxxuti b'mod ekwivalenti għall-kwalifiki kif stabbilit fl-Artikolu 26, moqri flimkien mal-Anness I, ta' dik id-Direttiva; ifakkar, madankollu, li l-Artikolu 79(5) tat-TFUE jgħid li dak l-Artikolu “m'għandux jolqot id-dritt tal-Istati Membri li jistabbilixxu l-volumi ta' dħul ta' ċittadini ta' pajjiżi terzi ġejjin minn pajjiżi terzi, fit-territorju tagħhom sabiex ifittxu impjieg, kemm jekk impjegati u kemm jekk jaħdmu għal rashom”:

7. Iqis li l-Unjoni teħtieġ li tattira aktar persuni li jaħdmu għal rashom u imprendituri u teħtieġ li ssaħħaħ l-innovazzjoni, pereżempju permezz tal-mobilità taż-żgħażagħ u skemi nomadi; sabiex l-Unjoni tibqa' rilevanti u kompetittiva fis-suq globali, billi żżid l-aġilità, ir-robustezza, l-istabilità, u t-tkabbir tal-ekonomija tagħha, filwaqt li toħloq opportunitajiet ġodda ta' attività ekonomika u ta' impjieg, jistieden lill-Kummissjoni tinkludi fil-proposta tagħha skema ta' ammissjoni fl-Unjoni kollha għad-dħul u r-residenza ta' persuni li jaħdmu għal rashom u imprendituri bbażata fuq kriterji oġġettivi u uniformi, b'mod partikolari għal dawk li jaħdmu biex jistabbilixxu intrapriżi żgħar u ta' daqs medju u negozji ġodda, u ta' ċittadini ta' pajjiżi terzi mobbli ħafna li jaħdmu għal rashom, bħall-artisti u l-professjonisti kulturali; jinsisti li l-iskemi proposti jridu jinkludu miżuri li jsaħħu d-drittijiet fundamentali u jippromwovu t-trattament ugwali għall-ħaddiema minn pajjiżi terzi; iqis li l-Kummissjoni għandha tintroduċi viża ta' ħames snin għal dħul multiplu li tippermetti lil dik il-kategorija ta' ċittadini ta' pajjiżi terzi jidħlu fl-Unjoni sa 90 jum fis-sena;

8. Jitlob li l-Kummissjoni tinkludi fil-proposta tagħha qafas għal sħubijiet ta' talent ma' pajjiżi terzi li l-Istati Membri jkunu jistgħu jagħżlu li jidħlu fihom fuq bażi volontarja, imfassal għas-sitwazzjoni u l-benefiċċju kemm tal-pajjiżi inkwistjoni li minnhom jitilqu ċ-ċittadini kif ukoll ta' dawk li jilqgħuhom, li għandu jinkludi programmi ta' taħriġ vokazzjonali bbażati fuq il-ħiliet, b'mod partikolari testijiet tal-aptitudni, osservazzjoni fuq il-post tax-xogħol u simulazzjonijiet; jistieden lill-Kummissjoni tiżgura li l-qafas jippermetti li l-Parlament ikun jista' jeżerċita bis-sħiħ ir-rwol tiegħu ta' skrutinju u evalwazzjoni u li l-proposta tinkludi mekkaniżmi adegwati biex jiġi pprevenut l-isfruttament tal-ħaddiema u jiġi żgurat it-trattament ugwali; jenfasizza li l-ispirazzjoni għas-sħubijiet ta' talent tista' tinstab fi ftehimiet eżistenti bbażati fuq il-ħiliet fl-Istati Membri u li s-sħubijiet ta' talenti għandhom jiġu żviluppati f'konsultazzjoni mal-organizzazzjonijiet rilevanti kemm fl-Istati Membri kif ukoll f'pajjiżi terzi;

9. Isostni li huwa essenzjali li jiġi segwit approċċ differenti u bbilanċjat għar-relazzjoni bejn l-Unjoni u pajjiżi terzi fil-qasam tal-migrazzjoni; jistieden lill-Unjoni tistinka għal ftehimiet formali mal-pajjiżi sħab dwar il-mobilità tal-migrazzjoni;

10. Jilqa' r-rieżami ppjanat tad-Direttiva 2011/98/UE mill-Kummissjoni; jinnota li wħud mill-objettivi ta' dik id-Direttiva huwa li tissimplifika u tarmonizza r-regoli dwar il-permessi attwalment applikabbli fl-Istati Membri u li tippromwovi t-trattament ugwali u li dawk l-objettivi ma ntlaħqux bis-sħiħ filwaqt li wħud mid-dispożizzjonijiet ta' dik id-Direttiva ġew implimentati b'modi differenti madwar l-Unjoni; jikkunsidra wkoll li l-Kummissjoni għandha tieħu l-passi meħtieġa biex tiżgura l-ewwel u qabel kollox li dik id-Direttiva tiġi implimentata kif jixraq mill-Istati Membri, it-tieni nett li tiġi emendata biex tippermetti li l-applikazzjonijiet għal permess uniku jitressqu kemm minn ġewwa Stat Membru kif ukoll minn pajjiż terz, u, it-tielet nett, sabiex ikomplu jiġu ssimplifikati u armonizzati r-regoli, li l-proċedura biex tinkiseb viża tad-dħul tiġi regolata b'mod ċar sabiex tiġi evitata s-sitwazzjoni fejn l-applikanti jkollhom jissottomettu d-dokumenti meħtieġa biex jiksbu permess uniku darbtejn u sabiex jitnaqqsu d-dipendenza tal-ħaddiema u r-riskju ta' sfruttament; jirrimarka li t-tressiq ta' applikazzjoni minn ġewwa Stat Membru għandha tkun disponibbli biss jekk iċ-ċittadin ta' pajjiż terz ikollu permess ta' residenza fil-mument li titressaq l-applikazzjoni; jistieden lill-Kummissjoni tinkludi fil-proposta tagħha emendi bħal dawn għal- dik id-Direttiva;

11. Jitlob li l-Kummissjoni tinkludi fil-proposta tagħha l-istabbiliment ta' network ta' servizzi ta' konsulenza transnazzjonali, li għandu jiġi ġestit mill-Kummissjoni, għall-ħaddiema minn pajjiżi terzi li jemigraw legalment, fejn kull Stat Membru jaħtar awtorità ewlenija biex tipproċessa l-applikazzjonijiet u tikkoordina l-pariri u l-informazzjoni pprovduti liċ-ċittadini ta' pajjiżi terzi li jkunu qed japplikaw għax-xogħol fl-Unjoni jew li diġà jkollhom permess tax-xogħol; jinsisti li l-awtoritajiet ewlenin għandhom ikunu responsabbli għall-kondiviżjoni tal-informazzjoni fost l-Istati Membri dwar il-ħaddiema minn pajjiżi terzi u għandhom jaġixxu bħala punti ta' kuntatt għall-ħaddiema u l-impjegaturi f'dak li għandu x'jaqsam mar-riżerva ta' talent u għandhom jipprovdu l-informazzjoni rilevanti liċ-ċittadini ta' pajjiżi terzi li jkunu interessati li jemigraw b'mod legali lejn l-Unjoni biex jaħdmu; jirrimarka li tali informazzjoni tista' tiġi trażmessa jew virtwalment jew inkella permezz ta' korpi rilevanti preżenti fil-pajjiżi terzi, bħall-ambaxxati tal-Istati Membri jew id-delegazzjonijiet tal-Unjoni; jitlob li l-awtoritajiet ewlenin ikunu responsabbli wkoll għall-koordinazzjoni mill-qrib ma' xulxin fir-rigward tal-applikazzjonijiet imressqa għal permess uniku għar-residenza u x-xogħol f'konformità mad-Direttiva 2011/98/UE sabiex jiġu evitati s-sottomissjonijiet doppji u l-impjegaturi jiġu mħeġġa jikkunsidraw il-possibilità li japplikaw għal dak il-permess u sabiex jiġu appoġġjati f'dak l-isforz; jirrimarka li hemm bżonn li jiġi ffaċilitat il-ġbir tad-data, l-istatistika u l-evidenza u li hemm bżonn tal-kondiviżjoni tal-informazzjoni bejn l-Istati Membri biex jittejbu l-effiċjenza u l-effikaċja tal- acquis dwar il-migrazzjoni legali;

12. Jistieden lill-Kummissjoni tinkludi fil-proposta tagħha emenda għad-Direttiva 2014/36/UE li tippermetti lid-detenturi ta' permessi tax-xogħol skont dik id-Direttiva perjodu ta' tliet xhur biex ifittxu impjieg ġdid wara li jkunu telqu minn mal-impjegatur preċedenti tagħhom mingħajr ma jkollhom il-permess tax-xogħol tagħhom revokat, u dan jippermettilhom jirrisjedu legalment fl-Istat Membru inkwistjoni sa tmiem il-perjodu li huma permessi joqogħdu fih, iżda mhux aktar minn disa' xhur, kif spjegat f'dik id-Direttiva, dment li jkunu qed japplikaw għax-xogħol ma' impjegatur ieħor matul dak il-perjodu; barra minn hekk, sabiex jiġi evitat l-isfruttament tal-ħaddiema, jistieden lill-Kummissjoni tinkoraġġixxi lill-Istati Membri japplikaw bis-sħiħ dik id-dispożizzjoni, biex b'hekk il-permessi ta' residenza ma jibqgħux marbutin mal-impjegatur u mal-impjieg; jistieden lill-Kummissjoni tinkludi fil-proposta tagħha emenda għal dik id-Direttiva ħalli l-Istati Membri jkunu jistgħu jġeddu l-permessi tax-xogħol għall-finijiet ta' xogħol staġjonali sa perjodu totali ta' ħames snin;

13. Jitlob lill-Kummissjoni tinkludi fil-proposta tagħha emenda għad-Direttiva 2009/52/KE biex tadatta l-kamp ta' applikazzjoni tagħha biex jinkludi ċ-ċittadini sfruttati ta' pajjiżi terzi li jirrisjedu legalment u jaħdmu fl-Unjoni u li huma vittmi ta' kundizzjonijiet li jaffettwaw is-saħħa u s-sikurezza tagħhom u jiksru d-dinjità umana tagħhom u biex itejjeb l-infurzar tad-dispożizzjonijiet dwar it-trattament ugwali, bħal mekkaniżmi aċċessibbli u effettivi għall-ilmenti u l-aċċess għall-ġustizzja għall-ħaddiema kollha f'każ ta' sfruttament u reati kriminali oħra;

14. Huwa tal-fehma li d-Direttiva 2003/109/KE, li bħalissa mhix qed tiġi implimentata biżżejjed u ma tipprovdix dritt effettiv għall-mobilità fi ħdan l-Unjoni, għandha tiġi emendata biex tippermetti liċ-ċittadini ta' pajjiżi terzi li huma residenti fit-tul ta' Stat Membru jirrisjedu b'mod permanenti fi Stat Membru ieħor mill-jum li fih jinħareġ il-permess tagħhom b'termini simili għat-termini applikabbli għaċ-ċittadini tal-Unjoni u biex l-għadd ta' snin ta' residenza meħtieġ biex jinkiseb status ta' residenza fit-tul tal-UE jitnaqqas minn ħames snin għal tliet snin, u jitlob lill-Kummissjoni tinkludi dawk l-emendi fir-reviżjoni li jmiss tagħha ta' dik id-Direttiva; jirrikonoxxi li r-residenza kontinwa fi Stat Membru wieħed hija wieħed mill-aspetti li jippromwovu l-integrazzjoni xierqa ta' persuna f'komunità qabel ma dik il-persuna tiddeċiedi li tirrisjedi fi Stat Membru ieħor; jistieden lill-Kummissjoni tinkludi dawn l-emendi fil-proposta tagħha;

15. Huwa tal-fehma li huwa meħtieġ finanzjament suffiċjenti għall-proposti stabbiliti f'dan ir-rapport u jikkunsidra li l-implikazzjonijiet finanzjarji tal-proposta mitluba għandhom ikunu koperti mill-allokazzjoni baġitarja rilevanti tal-Unjoni;

16. Jagħti istruzzjonijiet lill-President tiegħu biex jgħaddi din ir-riżoluzzjoni kif ukoll ir-rakkomandazzjonijiet li jinsabu fl-anness lill-Kummissjoni, lill-Kunsill kif ukoll lill-parlamenti nazzjonali.

(1) ĠU L 382, 28.10.2021, p. 1.

(2) ĠU L 132, 21.5.2016, p. 21.

(3) ĠU L 94, 28.3.2014, p. 375.

(4) ĠU L 157, 27.5.2014, p. 1.

(5) ĠU L 343, 23.12.2011, p. 1.

(6) ĠU L 168, 30.6.2009, p. 24.

(7) ĠU L 16, 23.1.2004, p. 44.

(8) ĠU L 251, 3.10.2003, p. 12.

(9) ĠU L 337, 20.12.2011, p. 9.

(10) ĠU L 107, 22.4.2016, p. 1.

(11) ĠU L 186, 11.7.2019, p. 21.

(12) ĠU C 58, 15.2.2018, p. 9.

(13) ĠU C 362, 8.9.2021, p. 82.

(14) Testi adottati, P9_TA(2021)0260.

(15) https://ec.europa.eu/eurostat/web/products-eurostat-news/-/ddn-20210325-2#:~:text=On%201%20January%202020%2C%2023,5.1%25%20of%20the%20EU%20population.

(16) https://ec.europa.eu/info/sites/default/files/demography_report_2020_n.pdf.

(17) https://ec.europa.eu/commission/presscorner/detail/en/ip_21_2921.

(18) ir-Regolament (KE) Nru 810/2009 tal-Parlament Ewropew u tal-Kunsill tat-13 ta' Lulju 2009 li jistabbilixxi Kodiċi Komunitarju dwar il-Viżi (Kodiċi dwar il-Viżi), (ĠU L 243, 15.9.2009, p. 1).

(19) https://www.eesc.europa.eu/en/news-media/press-releases/skills-mismatches-eu-businesses-are-losing-millions-and-will-be-losing-even-more.

(20) https://ec.europa.eu/migrant-integration/librarydoc/report-on-the-implementation-of-directive-2003/109/ec-on-the-status-of-long-term-foreign-residents.

(21) https://www.etiasvisa.com/etias-news/digital-nomad-visas-eu-countries#:~:text=The%20digital%20nomad%20visa%20allows,are%20reviewed%20within%2030%20days.

(22) Ibid.

(23) https://picum.org/wp-content/uploads/2021/03/Designing-labour-migration-policies-to-promote-decent-work-EN.pdf.

(24) “Ageing Europe – Looking at the lives of older people in the EU” (Tixjiħ tal-Ewropa – Ħarsa lejn il-ħajja tal-persuni akbar fl-età fl-UE), Edizzjoni tal-2020.

(25) https://www.eesc.europa.eu/en/news-media/press-releases/skills-mismatches-eu-businesses-are-losing-millions-and-will-be-losing-even-more.

(26) Navarra, C. and Fernandes M. Legal migration policy and law – European Added Value Assessment, (Il-politika u l-liġi tal-migrazzjoni legali – valutazzjoni tal-valur miżjud Ewropew), Servizzi ta’ Riċerka Parlamentari Ewropej, 2021, bl-annessi I u II.

(27) Ibidem.

(28) https://knowledge4policy.ec.europa.eu/publication/immigrant-key-workers-their-contribution-europes-covid-19-response_en.